google/wiki40b huggingface dataset:
Ouya

Oyua on mängukonsool, mille arendajaks on Boxer8. Lubatud väljalaskekuupäev on 2013. aasta märts. Ouya koosneb Android (operatsioonisüsteem) 4.0 operatsioonisüsteemil ning tulenevalt sellest saab Ouyaga peaaegu kõike teha, mida tavalise Androidi operatsioonisüsteemiga. Ouyat on lihtne avada, kuupi meenutavat kasti saab lahti võtta tavalise kruvikeeraja abil. Android on lubanud, et Ouya toetab nii Riistvara- kui ka tarkvaratäiendusi. Oyua võimaldab 1080p ehk Full HD (Kõrge definitsioon) pilti edastada telerisse HDMI-liidese kaudu. Oyua toetab kõiki Androidi poes leiduvaid rakendusi.
Teoreetilise Bioloogia Kevadkool

Teoreetilise Bioloogia Kevadkool on Eesti bioloogiateoreetikute aastakonverents. See on toimunud alates 1975. aastast igal aastal maikuus. 
Alates 1978. aastast on kevadkoolide peamiseks korraldajaks olnud Eesti Looduseuurijate Seltsi teoreetilise bioloogia sektsioon, tihti koos mõne teise loodusteadusliku organisatsiooniga (Zooloogia ja Botaanika Instituut, Jakob von Uexkülli Keskus vm).
Kevadkoolide materjalid on trükitud väljaandes Schola Biotheoretica.
Pärnu linnaarhitekt

Pärnu linnaarhitekt on Pärnu linnavalitsuse teenistuses olev linnaarhitekt.
Eesti NSV ajal oli ametinimetuseks Pärnu peaarhitekt.
Zillertali Alpid

Nimi

Mäestik on nimetatud Zillertali (Zilleri jõe oru) järgi sellest põhjas.

Geograafia

Mäestikku ümbritsevad Tuxer Jochi mäekuru põhjas (eraldades selle Tuxi Alpidest); Birnlücke-Forcella del Picco kuru idas (eraldades selle Kõrg-Tauernist); Eisack ja selle lisajõgi Rienz lõunas (eraldades selle Lõuna-Lubjakivi Alpidest); ja Brenneri mäekuru läänes (eraldades selle Stubai Alpidest).
Aleksandr Podkopajev

Elulugu

Lõpetas 1888 Kaasani veterinaariainstituudi, oli seejärel sõjaväe veterinaararst. Täiendas end 1897 Tartu Veterinaariainstituudi (TVI) bakterioloogiajaamas, veterinaariamagister (1898, TVI), väitekiri "О применении Schleich'овского метода локальной инфильтрационной анестезии у некоторых видов домашних животных". TVI-s uuris (J. Negotini juhendamisel) esimesena Eestis infiltratsioonianesteesia kasutamist veterinaarias.
Orjaku sadam

Orjaku sadam on sadam Hiiu maakonnas Kassari saarel Orjaku külas.
Sadamat hakati ehitama 1912. aastal Läänemere miinilaevastiku baasiks. Esimese maailmasõja ajaks olid kaks kaitsemuuli valmis. 1978–1982 ehitas kalurikolhoos "Hiiu kalur" sadamasse jahtklubi.
Orjaku sadama merepoolset ohutut ligipääsu märgistavad Hiiumaa lõunarannikul Jausa lahe ääres asuvad monteeritud raudbetoonrõngastest 1962. aastal ehitatud Orjaku liitsihi tuletornid. Alumise tuletorni kõrgus on 10 meetrit ja ülemise tuletorni kõrgus on 16 meetrit. Tuletorne on kujutatud Omniva avaldatud ja Roman Matkiewiczi kujundatud postmarkidel, mille alumist tuletorni kujutav postmark on väärt 0,65 eurot ja ülemist tuletorni kujutav postmark on väärt 1,40 eurot.
Milorad Žižić

Harrastajana

Ta võistles kuni 2006. aastani juunioride klassis Serbia ja Montenegro eest ning alates 2006. aastast  Montenegro eest.

Elukutselisena

Ta poksis alates maist 2011 kuni septembrini 2016 elukutselisena.  Ta pidas kokku 14 kohtumist ning võitis neist 12 (neist 6 nokaudiga) ja kaotas 2 kohtumist (mõlemad nokaudiga).
Ta oli ajavahemikul 13. aprillist 2013 kuni 3. oktoobrini 2015 WBC Vahemere regiooni meister keskkaalus (kuni 160 naela ehk 73 kg).
David Sanford

David H. Sanford (sündinud 13. detsembril 1937 Detroitis Michigani osariigis) on USA päritolu filosoof. Ta on tegelnud peamiselt põhjuslikkuse, järeldamise, uue induktsioonimõistatuse, ebamäärasuse ja osa mõistega. 
Ta sai doktorikraadi 1966 Cornelli Ülikoolist. Ta õpetas 1963–1970 Dartmouth College'is ja 1970. aastast Duke'i Ülikoolis, 1978–2009 professorina. Praegu on ta Duke'i Ülikooli emeriitprofessor.
A Rush of Blood to the Head

A Rush of Blood to the Head on Inglise alternatiivrokkbändi Coldplay teine album, mis ilmus 2002. aasta augustis.
Albumi tootis Parlophone. Kriitikud peavad seda paremaks kui Coldplay esimest albumit Parachutes. Albumi kaanepildi kujundas Sølve Sundsbø.
"A Rush of Blood to the Head" sisaldab teiste hulgas tüüpilisi poplugusid ("In My Place"), ballaade ("The Scientist"), akustilisi lugusid ("Green Eyes").
Aastal 2003 oli album ajakirja Rolling Stone 500 kõigi aegade parimate albumite nimekirjas 473. kohal.
Hermeneutiline ring

Hermeneutiline ring ehk mõistmise ring tähistab asjaolu, et terviku tähenduse tabamiseks tuleb tunda selle osi, aga osade tähenduse tabamiseks tuleb tunda tervikut. See tähendab, et millegi mõistmiseni ei saa jõuda ainult üksikasjadest terviku poole liikudes, vaid tuleb omada ka mõningat ähmast eelteadmist või -arvamust terviku kohta, mida üksikasjad täpsustavad.
Laiemas tähenduses on hermeneutilise ringi tunnistamine tekstide tõlgendamise puhul eelduseks nende käsitlemisele terviklikuna, arvestades nende ajaloolist, tekstiloolist, mõisteloolist jne horisonti, st laiemat konteksti. Tekstide tõlgendamise puhul pole võimalik määratleda teksti seoseid selle horisondiga lõplikult, vaid alati jäävad tõlgendusse sisse teatud iseendastmõistetavused, millele on omane, et need on määratletud ringmääratluste kaudu. Erinevalt traditsioonilise loogika vaatenurgast, mille järgi ringmääratlused on soovimatud või isegi halvad (vitiosus), leiavad hermeneutilise ringi eestkõnelejad, et ring määratluses ei pruugi olla halb, vaid ringi sisenedes ja seda läbi käies ring kontsentreerub ja fokuseerub ning sel viisil saab tõlgendamise tulemuseks olla teksti mõistmine selle horisondist lähtuvalt.
Hermeneutilise ringi vältimatust tõlgendamisel põhjendatakse sellega, et meil on tõlgendatavast alati olemas eelteadmine või eelarvamus, mille pinnalt me midagi tõlgendama asume. Seda eelarvamust pole võimalik kõrvale jätta või mõne positiivse määratlusega tühistada, vaid pigem on tõlgendamise protsess selline, mille käigus uued teadmised põimitakse juba olemasolevate sisse ning selle käigus toimub eelarvamuste revideerimine. See on aga tsükliline protsess, eelarvamused tühistatakse või kinnitatakse tõlgendamise mitmendal ringil hermeneutilise struktuuri selginemise tõttu, aga mitte ühemõttelise deduktsiooni kaudu. Sestap on loomulikus keeles kirjutatud mitte-formaalsete tekstide, nt kirjanduse, ajaloo jms tõlgendamisel hermeneutiline ring vältimatu.
Hermeneutilise ringi ideed seostatakse juba Friedrich Daniel Ernst Schleiermacheriga, selle käsitluste poolest on aga eelkõige tuntud Martin Heidegger, kes püüdis anda hermeneutilise ringi mõistele ontoloogilist tähendust, ja Hans-Georg Gadamer, kelle filosoofia läbi on hermeneutilise ringi mõiste saanud humanitaarteadustes üldaktsepteerituks.
Põhja suusaalad

Põhja suusaalad on murdmaasuusatamine, suusahüpped ja põhja kahevõistlus
1925. aastast alates peetakse Põhja suusaalade maailmameistrivõistlusi. 1924–1980 korraldatud taliolümpiamängude kavas olnud Põhja suusaalade võistlusi loeti samuti maailmameistrivõistlusteks.
Lisaks peetakse maailma karikavõistlusi kahevõistluses, suusahüpetes ja murdmaasuusatamises.
Turbalasund

Turbalasund on soomassiivi või soostiku turbakihid tervikliku kogumina.
Turbalasundeid saab domineeriva turba järgi jaotada järgmiselt: madalsoo-, siirdesoo-, raba- ja segaturbalasund.
Eesti kõige tüsedam (17 m) turbalasund on Vällamäe soos.
Salme jõgi

Legend

Salme jõgi olevat tekkinud sellest, et Suur Tõll tahtnud Sõrve poolsaart lahutada Saaremaast. Ei olevat aga suutnud rohkem nihutada kui paarkümmend meetrit.
Künnimees

Künnimees on kirjastus, mis on spetsialiseerunud emakeele õppekirjanduse väljaandmisele. Kirjastus on asutatud 1996. aastal ja selle juht on Martin Ehala.
Kirjastus on seadnud ülesandeks toetada emakeeleõpetuse uuenemist kaasaegsest metoodikast lähtuvate õpikute ja õppematerjalide kirjastamisega. Kirjastuse tegevus on tihedalt seotud Tartu Ülikooli emakeeledidaktika alase uurimis- ja arendustööga: kirjastuse asutaja Martin Ehala on Tartu Ülikooli emakeele didaktika ja rakenduslingvistika professor.
Viru tänav (Narva)

Viru tänav on tänav Narva vanalinnas. Algab Vestervalli tänavast, ristub Suure tänavaga ning lõpeb Koidula tänavaga ristudes. Tänava pikkus on umbes 310 m. Oletatavasti sai tänav oma nime linnamüüris paikneva Viru värava järgi, milleni tänav viis.
Suur tänav on Narva üks vanemaid tänavaid. 1684. aasta Narva linnaplaanil on ta märgitud saksa keeles Wirische Gasse nime all. 1905. aasta linnaplaanil oli selle tänava nimi Virskaja (Вирская улица), 1912. ja 1927. aasta linnaplaanidel Viru tänav. Ta ristus Ehe, Helsingi, Turu, Kiriku ja Osterskaja tänavaga.
Pärast Teist maailmasõja nihutati tänav põhja poole ja ühendati Tuleviku tänavaga. Tekkinud tänav kandis nime Tuleviku tänav. 27. septembril 1995 ennistati linnavalitsuse otsusega vana nimi Tuleviku tänava lõigule Vestervalli tänavast Koidula tänavani.
Aadressil Viru tänav 14 asus Narva Issanda Muutmise katedraal ja aadressil Viru tänav 18 Narva Jaani kirik.
Kama (pistoda)

Kama (pärsia قمه) (Eestis tuntud ka kui kinžall) on väike Pärsia mõõk, tuntud Kaukaasias kui kina ja Gruusias kui kama. See on pikk, lai kahepoolne võitlusnuga või lühike mõõk, mis on eriti levinud Tšerkessias ja teistes naaberregioonides Kaukaasias. Kamat on traditsiooniliselt kandnud ka kasakad, kes võtsid selle üle tšerkessidelt ja on üldtuntud "kasaka pistodana" ning kinžallina Venemaal ja Ukrainas. See sarnaneb Vana-Rooma gladiusega ja Šoti dirkiga.
Rein Kotov

Rein Kotov (sündinud 17. veebruaril 1965 Raasikul) on eesti filmioperaator.
Ta lõpetas 1983. aastal Tallinna 7. Keskkooli ja 1991. aastal Üleliidulise Riikliku Kinematograafia Instituudi operaatori erialal.
George M. Dallas

George Mifflin Dallas (10. juuli 1792 – 31. detsember 1864) oli USA poliitik, kes oli Ameerika Ühendriikide asepresident James K. Polki presidendiks oleku ajal 1845–1849. Ta oli USA senaator 1831–1833. Aastatel 1828–1829 oli Dallas Philadelphia linnapea.
Otepää Maarja kogudus

EELK Otepää Maarja kogudus on luterlik kogudus Otepääl.
Kogudus kuulub Valga praostkonda.
Koguduse hooldajaõpetaja on Vallo Ehasalu, praktikant Marko Tiirmaa, organist Piret Stepanov. Juhatuse esimees on Jaan Uibo.
Jumalateenistused on igal pühapäeval algusega kell 11.00 (suvel suures kirikus, talvel talvekirikus).
Vanalinnastuudio

Teatri ajalugu

Vanalinnastuudio esimeseks ajutiseks koduks oli Raekoja platsil asuva Õpetajate maja L-tähe kujuline saal, kus lava asetseb kahe saali ühinemiskohas nii, et mängida tuleb korraga kahele poole. Õpetajate majast sai omamoodi Meka, kuhu meelelahutusnäljas publik aina tungles. 
1989. Vanalinnastuudio sai iseseisvaks teatriks.
1990. Sakala keskuses (endises Poliitharidusmaja) anti esimene etendus, sellest majast sai teatri teine ajutine kodu.
1992. Vanalinnastuudiole lubati krunt Viru tänaval (tänapäeval De La Gardie kaubamaja). 
1997. Loodi sihtasutus Vanalinna Teatrimaja, et see hakkaks ehitama ja haldama Vanalinnastuudio päris oma maja Sauna tänaval. Projekt jäi pooleli.
1999. Sakala keskus anti Vanalinnastuudiole pikaajalisele rendile.
2000. Teater tähistas oma 20. tegevusaastat renoveeritud majas. Saadi black-box-tüüpi teatrisaal. Lisaks ehitati keldrikorrusele väike saal, kus tegutses Supiteater. Vanalinnastuudiol oli sestpeale oma maja.
2001. Vanalinnastuudio direktoriks saiJüri Järvet juunior ja peanäitejuhiks Roman Baskin. 
2003. Vanalinnastuudio direktoriks valiti kaks aastat varem näitlejana koondatud Anne Veesaar, kes kutsus kunstiliseks konsultandiks Georg Malviuse. Töösuhted Roman Baskiniga katkesid. 
2004. Veesaar lahkub kokkuleppel kultuuriministeeriumiga teatrijuhi kohalt. Kuni uue juhi valimiseni juhtis teatrit ministeeriumi teatrinõunik Tõnu Lensment. 2004. aasta suvel kinnitati Vanalinnastuudio uueks juhiks Tiit Ojasoo, kes asus looma oma meeskonda. Sündis Teater NO99. Produtsent Aarne Valmise ettepanekul lõi Eino Baskin Vana Baskini Teatri.
Ellsworthi maakond

Ajalugu

Maakond moodustati 1867. aastal.
Illuka mõis

Illuka mõis (saksa keeles Illuck) oli rüütlimõis Jõhvi kihelkonnas Virumaal. Tänapäevase haldusjaotuse järgi asub mõisasüda Illuka külas Alutaguse vallas Ida-Viru maakonnas.
1921. aastast alates tegutseb mõisa peahoones Illuka kool.
Evjevatnet

Evjevatnet ehk Evjevatn on järv Norras Aust-Agderi maakonnas.
Kõrgus merepinnast on umbes 240 m.
Estonia (ajakiri, 1957)

Estonia oli 1957 Argentinas Buenos Aireses ilmunud Argentina eestlaste häälekandja (ajakiri), mida andis välja Eesti Organisatsioonid Argentiinas. Ajakirja toimetas Woldemar Mettus. Ajakiri ilmus kord kuus ja kokku ilmus seda 5 numbrit.
Ajakirja koostamisega oli seotud Argentina Eesti Selts Estonia.
Konuvere mõis

Ajalugu

Teateid mõisast pärinevad 1563. aastast. 1750. aastal omandasid mõisa Rennenkampffid, kes olid mõisa valdajad 1919. aastani (lühikese vaheajaga 1912−1914), mil see neilt võõrandati.
Olli-Matti Multamäki

Olli-Matti Multamäki (18. aprill 1948 Iitti – 7. jaanuar 2007 Helsingi) oli Soome kindralleitnant ja maavägede ülemjuhataja.
Multamäki lõpetas Soome Kadetikooli 1971 ja Soome Kõrgema Sõjakooli 1985. Ta kaitses magistrikraadi julgeolekustrateegias 1994. aastal USAs.
Ta teenis ÜRO abiesindaja sõjalise abilisena Afganistanis ja Pakistanis (UNGOMAP) 1988–1989 ning ÜRO peasekretäri eriesindaja sõjalise nõunikuna Afganistanis (UNAMA) 2003.
Multamäki oli Pori brigaadi ülem 1997–2000 ja Peastaabi maavägede ülemjuhataja 1. august 2004 – 31. detsember 2006. Ta ülendati kindralleitnandiks 6. detsembril 2006.
Halimede (kuu)

Avastamine

Halimede avastasid 14. augustil 2002 M.Holman, JJ Kavelaars, T. Grav, W. Fraser ja D. Milisavljevic. Enne avastusest teatamist 3. veebruaril 2007 kandis kaaslane nimetust S/2002 N 1.

Füüsikaline iseloomustus

Korrapäratu kujuga Halimede läbimõõt on ligikaudu 62 kilomeetrit ja nähtavas valguses paistab see hall. Halimede ja Neptuuni kaaslase Nereidi sarnase värvuse ja Päikesesüsteemis minevikus toimunud kokkupõrgete suure tõenäosuse (41%) tõttu arvatakse, et Halimede pärineb Nereidi küljest.

Orbiidi iseloomustus

Halimede tiirleb Neptuuni pöörlemisega vastupidises suunas. Orbiidi ekstsentrilisuse poolest on Halimede Neptuuni kuudest teisel kohal ja orbiidi kalde poolest kolmandal kohal..
Nab paklitakseel

Nimetused ja tähised

Farmakoterapeutiline rühm: taimsed alkaloidid ja teised looduslikud ained, taksaanid, ATC-kood: L01CD01.

Õiguslik alus

Nab paklitakseeli tohib Euroopa Liidus välja kirjutada. Euroopa Komisjon on andnud Abraxane'ile müügiloa, mis kehtib kogu Euroopa Liidu territooriumil, 11. jaanuaril 2008.

Annustamine ja kulud

Soovitatav nab paklitakseeli annustamine oleneb vähivormist. Ravimit süstitakse veeni 30 minuti jooksul iga kolme nädala järel.
Abraxane 100 mg N1 viaali hind jääb vahemikku 1027,52–1111,45 dollarit.

Kõrvaltoime

Abraxane kõige sagedamad kõrvalnähud on neutropeenia (valgeliblede neutrofiilide vähesus), aneemia (punaliblede vähesus), leukopeenia (valgeliblede ehk leukotsüütide vähesus), trombotsütopeenia (valgeliblede trombotsüütide ehk vereliistakute vähesus), 
lümfopeenia (valgeliblede lümfotsüütide vähesus), luuüdi supressioon (vererakkude tekke pärssumine)
Närvisüsteemi häired perifeerne neuropaatia (käte ja jalgade närvikahjustus), neuropaatia (närvikahjustus), hüpesteesia (nõrgenenud puutetundlikkus), paresteesia (vääraistingud, näiteks torkiv valu), iiveldus.
Seedetrakti häiretena kõhulahtisus, oksendamine, kõhukinnisus, stomatiit (suu limaskesta põletik),
Lihas-skeleti ja sidekoe kahjustuste väga sagedased kõrvatoimed on liigesevalu, lihasevalu.
Osadel ravi saanud vähipatsientidel tekkisid südame ja veresoonte ravimtekkelised kahjustused ja seisundid, nagu rinnavalu, südameinfarkt, vedeliku kogunemine naha alla ning veenide tromboos ja kopsutromboos, hüpertensioon ja südamepuudulikkus.
Immuunsüsteemi häired: patsientidel on tekkinud ravi vajavad tõsised võimaliku fataalse lõppega ülitundlikkusreaktsioonid.
Alopeetsia (juuste väljalangemine), lööve, isutus, väsimus, nõrkus ja palavik.
Ravimit ei tohi kasutada rasedad ja last rinnaga toitvad naised.
Fertiilses eas naised ja mehed ning nende partnerid peaksid Abraxane'i ravi ajal kasutama kontratseptiive. Meestel ei soovitata ravikuuri ajal last eostada, ravim võib partneri tulevast last kahjustada.
Kiilankur

Kiilankur (inglise keeles wedge anchor) on kinnitusvahend detailide kiireks ja tugevaks kinnitamiseks betooniga või muu kivimipõhise materjaliga.
Kiilankrud on enamasti valmistatud roostevabast või tsingitud terasest, harvemal juhul süsinikterasest. Kiilankru paigaldamiseks puuritakse auk. Koonuseline ankrutipp hakkab ankru pingutamisel liikuma puuritud ava seina ja ankru vahele ning tekkiv hõõre ei lase ankrul avast väljuda. Puuritud auk peab olema kiilankruga samas läbimõõdus.
Levinumad kasutuses olevad mõõtmed: M6, M8, M10, M12, M16 ja M20.
Heinrich Rosenthal

Heinrich Rosenthal (7. juuli (vkj 25. juuni) 1846 Tartu – 10. mai 1916 Tallinn) oli Eesti rahvusliku liikumise tegelane, elukutselt arst.
Oli Eesti Üliõpilaste Seltsi ja korporatsioon Fraternitas Estica asutajaliige ning auvilistlane.

Elulugu

Ta õppis Tartus kreiskoolis ja gümnaasiumis. Aastatel 1865–1871 õppis ta Tartu ülikoolis arstiteadust.
Ta oli üks Kalevipoja-õhtute algatajaid, millest kasvas välja Eesti Üliõpilaste Selts.
Ta oli aastal 1869 I üldlaulupeo pidukomitee liige. Hiljem, 1880. aastal oli ta ka üks III Tallinna laulupeo algatajaid ja selle korraldava komitee abiesimees. 
Aastal 1870 Vanemuises etendunud esimeses Eesti näitemängus, L. Koidula eestistatud näidendi "Saaremaa onupoeg" osatäitja.
1871–1873 oli mereväehaigla ordinaator Kroonlinnas ja 1873–1906 mereväearst Tallinnas. 1885–1906 ka Tallinna sõjasadama meditsiinijaoskonna juhataja.
Alates 1877. aastast kuni 1894. aastani oli Rosenthal Eesti Aleksandrikooli peakomitee liige. 1878. aastal valiti ta Eesti Aleksandrikooli Tallinna linna abikomitee aupresidendiks.
Aastatel 1881–1889 kuulus Rosenthal Tallinna linnavolikokku. 
Rosenthal arvati pensionile 1906. aastal.
Ta oli 1912. aastal asutatud Põhja-Balti Arstide Seltsi asutajaliige.
Tema mälestused “Kulturbestrebungen des estnischen Volkes während eines Menschenalters (1869–1890)” on üks parimaid kaasaegseid kokkuvõtteid Eesti ärkamisajast.
1884–1895 oli ta EÜS-i vilistlaskogu esimees ehk vilistlaste talitaja, 1895. aastal valiti ta auvilistlaseks. 1907. aastal lahkus Rosenthal EÜSist koos Fraternitas Estica asutajatega ning valiti ka Fr. Estica auvilistlaseks.
Tubin ja tema aeg

"Tubin ja tema aeg" on aastast 2001 toimuv rahvusvaheline muusikafestival, mis keskendub Eduard Tubina loomingu tutvustamisele ja mängimisele. Festival jätkab aastal 1990 ja 1995–1996 toimunud Eduard Tubina muusikapäevade järjepidevust.
Festivali korraldavad Rahvusvaheline Tubina Ühing ja Eesti Kontsert.
Festival on peale Tallinna toimunud ka nt Tartus, Viljandis, Peterburis.
Pöide maalinn

Pöide maalinn ehk Kahutsi maalinn ehk Kahutsi linnus ehk Iruste maalinn on Saaremaa üks suuremaid muinasaegseid ringvall-linnuse tüüpi linnuseid. Maalinn asub Saare maakonnas Saaremaa vallas Pöide külast umbes 2 km kaugusel läänes, Kahutsi küla territooriumil.

Linnuse kirjeldus

Maalinn asetseb kuni 5 m kõrgusel loodusliku seljaku kirde poolsel osal. Suhteliselt tasase, 0.3 cm - 1,3 m paksusega kultuurikihiga oaalse kujuga linnuseõu on 3700-3800 ruutmeetrit. Ringvalli kõrgus siseküljelt on 5,70 m, välisküljelt aga kuni 11 m. Ringvalli ehituseks on kasutatud maakividest ja mullast. Maalinnal on kaks kinnivarisenud väravakäiku.  Linnuseõue keskel asetseb kividega täidetud lohk, mis võib olla muistne kinniaetud kaev.

Linnuse kirjalikud mainimised

Esmamainimine Henriku Liivimaa kroonikas (XXX: 5), järgmisena Mellin 1794. aastal (kartograaf krahv Ludwig August Mellin), siis Luce 1811. aastal (Kuressaare õpperingkonna inspektori Johann Wilhelm Ludwig von Luce), siis Hueck 1840. aastal (vist Alexander Friedrich Hueck, kes oli hariduselt arst).
Aastatel 1990–1992 toimusid Pöide maalinnas Vello Lõugase ja Marika Mägi juhtimisel arheoloogilised väljakaevamised.  
Maalinna ei ole muistset vabadusvõitlust käsitlevates kroonikates mainitud. Spekuleeritud on, et selleks ajaks võis maalinn olla maha jäetud ja asendatud Muhu maalinnaga.
Tänapäeval tähistab ümbruskonna rahvas linnuses jaanipäeva ja põletab jaanituld.
Pededze raudteepeatus

Pededze raudteepeatus on endine raudteepeatus Ieriķi–Gulbene–Abrene raudteel Gulbene piirkonna Litene vallas, Litenest veidi maad lõuna pool Pedetsi jõe kaldal.
Peatus asus Riia jaamast 115,8 km kaugusel. 
Peatus avati aastal 1935.  Teise maailmasõja ajal see suleti ja hiljem seda uuesti ei avatud.
Henry Mancini

Henry Mancini (õieti Enrico Nicola Mancini; 16. aprill 1924 Cleveland, Ohio – 14. juuni 1994 Los Angeles, California) oli USA helilooja, dirigent ja arranžeerija, kes on tuntud tänu oma filmi- ja televisioonimuusikale.
Teda nimetatakse tihti suurimate filmiheliloojate seas. Ta võitis neli Oscarit, ühe Kuldgloobuse ja kümme Grammyt ning lisaks veel 1995. aastal postuumselt Grammy elutöö auhinna.
Tema tuntumad teosed on filmisarja "Roosa panter" ja telesarja "Peter Gunn" tunnusmuusika.

Elu

Mancini vanemad olid tulnud Ameerikasse Itaaliast Abruzzo maakonnast. Ta sündis Ohios Clevelandi itaallaste asumis ja kasvas üles Pittsburghi lähedal Pennsylvanias. Tema terasetöölisest isa pani oma ainsa lapse kaheksa-aastaselt pikoloflööti õppima. 12-aastaselt alustas ta klaveritundidega. Isa ja poeg mängisid koos flööti kohalikus itaalia immigrantide orkestris. Pärast keskkooli lõpetamist 1942. aastal astus Mancini mainekasse Juilliardi konservatooriumisse New Yorgis, kuid aasta pärast katkestas tema õpingud teenistus USA sõjaväes. 1945. aastal osales ta Lõuna-Saksamaal koonduslaagri vabastamises.
Teenistuse lõppedes liitus ta muusikatööstusega, alustades 1946. aastal pianisti ja arranžeerijana taasmoodustatud Glenn Milleri orkestris. Ta täiustas oma oskusi kompositsiooni, kontrapunkti, harmoonia ja orkestratsiooni alal heliloojate Ernst Kreneki ja Mario Castelnuovo-Tedesco juhendamisel.
1952. aastal asus ta tööle filmistuudio Universal Pictures muusikaosakonda. Järgmise kuue aasta jooksul jõudis tema looming rohkem kui sajasse filmi, kuid ta lõi ka populaarseid laule. 1958. aastal jätkas ta vabakutselise heliloojana. Varsti pärast seda kirjutas ta muusika Blake Edwardsi telesarjale "Peter Gunn", millele järgnes pikk koostöö: neil valmis 35 aasta jooksul 30 filmi. Kuulsamad neist on "Hommikueine Tiffany juures" (Oscari võitnud lauluga "Moon River") ja "Roosa panter" koos järgedega. Mancini tegi koostööd ka teiste filmitegijatega.
Ta oli esimeste seas, kes hakkas orkestrisaatega romantilistele filmidele lisama džässielemente.
Ta lõi muusikalise kujunduse paljudele telesarjadele ja -saadetele.
Tema loodud meloodiaga laulud olid 1960.–1980. aastatel easy-listening-stiili raudnaelad.
Ta salvestas üle 90 albumi, mille stiilid varieerusid alates bigbändimuusikast läbi kerge muusika klassika kuni popini välja. Kaheksa albumit said kuldplaadiks.
Ta esines ka pianistina, salvestades teiste kirjutatud muusikat, ning dirigendina, juhatades elu jooksul eri orkestritega rohkem kui 600 sümfooniaesitust.
Ta suri kõhunäärmevähki 14. juunil 1994. Temast jäid maha lauljast abikaasa Virginia O'Connor ja kolm last.
Wambola

Ajalugu

Laev on ehitatud 1959. aastal Saksamaal. Laeva algne nimi oli "Cuxhaven" ja see tulenes Cuxhaveni linna nimest Saksamaal. 
Eesti Mereväe omandusse jõudis laev 2000. aastal kingitusena Saksamaalt.
2009. arvati koos sõsarlaevaga teenistusest välja. Väärismetallist puhastatuna seisis Lennusadamas. Hiljem on viidud Noblessneri sadamasse.
Douglase maakond (Colorado)

Ajalugu

Douglase maakond moodustati 1861. aastal. See on üks 17 esialgsest maakonnast Colorado osariigis.